open-index/open-wikipedia-markdown huggingface dataset:
Hertug av Cornwall

**Hertug av Cornwall** er en adelstittel i England. Det var den første engelske hertugtittel, og er den siste som er knyttet til et faktisk hertugdømme, hertugdømmet Cornwall. Det andre eksisterende hertugdømmet i landet, hertugdømmet Lancaster, har ikke hatt noen hertug siden det ble innlemmet i kronen i 1413. Den går ikke i arv, men må gjenopprettes hver gang. Til tross for dette er den ikke overført til Storbritannias eller Det forente kongerikes høyadel.

Etter normannernes erobring av England i 1066 utnevnte de nye herskerne av England deres egne menn som jarl av Cornwall. Den første av disse var faktisk en bretoner fra den historiske regionen Cornouaille (som er fransk kognat for Cornwall) i Bretagne i Frankrike. Edward, den svarte prinsen, sønn av Edvard III av England, ble opphøyd til den første hertug av Cornwall etter at Edvard III hadde mistet tittelen som hertug av Normandie. Hertugdømmets besittelser, som var basert på de til de tidligere jarlene, utgjorde ikke hele dagens grevskap, og mye av det lå utenfor selve Cornwall, og dets utstrekninger har variert ved at besittelser har blitt solgt og anskaffet i årene løp. Etter at Edvard døde før kongen, ble hertugdømmet opprettet på nytt for hans sønn, den framtidige kong Rikard II av England. Ved et charter av 1421 ble hertugdømmet gitt til kongens eldste sønn. Cornwall var det første hertugdømmet konferert innenfor kongeriket England.

Den nåværende hertugen er prins William. Dette er i tråd med tradisjonen for å gi tittelen til monarkens eldste sønn. 

## Hertuger

## Referanser


## Se også

*Hertugdømmet Cornwall
Camilla av Storbritannia

**Camilla av Storbritannia** (født 17. juli 1947 som *Camilla Rosemary Shand*, senere, som følge av sitt første ekteskap kjent som *Camilla Parker Bowles*) er dronning av  Det forente Kongeriket Storbritannia og Nord-Irland samt andre samvelderikene (som inkluderer Canada, Australia og New Zealand) gjennom sitt ekteskap med kong Charles lll.  De giftet seg i Windsor rådhus den 9. april 2005. Hun ble dronning ved dronning Elizabeth IIs død den 8. september 2022, da Charles ble konge. Kong Charles lll og dronning Camilla ble kronet 6. mai 2023 i Westminster Abbey i London.

## Bakgrunn
Hun ble født Camilla Rosemary Shand i London. Hennes foreldre var Rosalind Cubitt, eldste datter av den 3. baron Ashcombe, og major Bruce Shand. I 1973 giftet hun seg med brigader Andrew Parker Bowles; dette ekteskapet ble oppløst i 1995. Hun har to barn med Parker Bowles; Tom, født i 1974, og Laura, født i 1978. Det har vært en offentlig hemmelighet at Camilla og prins Charles i mange år hadde et forhold til hverandre mens de begge var gift på hver sin kant.

## Dronning
Camilla ble dronning av Storbritannia, Canada, Australia, New Zealand og de andre samveldrikene ved dronning Elizabeth IIs død den 8. september 2022, da Charles ble konge. 

## Titler
* 9. april 2005–8. september 2022: Hennes Kongelige Høyhet Hertuginnen av Cornwall (I England og generelt i verden)
* 9. april 2005–8. september 2022: Hennes Kongelige Høyhet Hertuginnen av Rothesay (I Skottland)
* 9. april 2005–8. september 2022: Hennes Kongelige Høyhet Prinsessen av Wales (Tittel ikke brukt)
* 8. september 2022–nå: Hennes Majestet Dronningen av Det forente Kongeriket Storbritannia og Nord-Irland og samvelderikene (engelsk: Her Majesty The Queen of the United Kingdom of Great Britian and Northern Ireland)

## Referanser


## Eksterne lenker
* 
* 
*
Flygel

Et **flygel** er et klaver der strengene ligger horisontalt. Strengene har ulik lengde avhengig av tone (derav den rundede formen på instrumentet), og er generelt lengre enn på et vanlig piano. I dag er det vanlig at de dypeste basstrengene ligger diagonalt over eller under resten. I de største flyglene er strengene opptil fire meter lange.

## Pedaler

Flygler har som regel to eller tre pedaler, men noen har fire. Tre er mest vanlig i dag. Høyre og venstre pedal har som regel lik funksjon på alle flygler, mens funksjonen til den midtre pedalen varierer noe.

### Fortepedalen (høyre)
Høyrepedalen kalles fortepedalen eller legatopedalen (på engelsk *sustain pedal* eller *damper pedal*), og har samme funksjon som høyrepedalen på et vanlig piano. I likhet med pianoer er dette den mest brukte pedalen. Noen musikklærere kaller denne «gasspedalen». Når høyre pedal holdes nede løftes demperne, hvilket gjør at pianoet holder tonen selv etter at man har sluppet tangenten, og dette gjør det mulig å spille flere toner samtidig enn det man har fingrer til.

### Pianopedalen  (venstre)
Venstrepedalen kalles pianopedalen (engelsk: *soft pedal*) og flytter hammeren og tangentene litt til høyre, slik at hammerne bare slår på to av tre strenger. Dette demper lyden noe, og noen musikklærere kaller derfor denne for «bremsepedalen». På engelsk kalles den *soft pedal*, og på italiensk: *una corda* (som kan oversettes direkte til «en streng»).

### Midtre pedal(er)
Funksjonen til den midtre pedalen (eller pedalene) kan som sagt variere noe. Noen eksempler:
* Øvingspedal (ekstra dempepedal): Demper lyden til hele flygelet ved at en filtduk legges over strengene. Dette for at man ikke unødig skal forstyrre andre i huset mens man øver.
* Prolongasjonspedal (italiensk: *sostenuto*, engelsk: *sustain pedal*): Som fortepedalen, men bare for den noten som allerede spilles idet pedalen trykkes. Denne pedalen løfter altså ikke demperne for påfølgende noter. Kan brukes for å la enkelttoner ringe lenge.
* Bassprolongasjonspedal (engelsk *bass sustain*): Som fortepedalen, men bare for basstonene. Når denne pedalen brukes løftes demperne for alle de nederste strengene. Kan brukes for å la lange basstoner ringe mens man har flyttet fingrene oppover på tangentene og bruker dem for å spille lysere toner.

Midtpedalene er spesialiserte, og det meste av pianomusikk kan spilles uten midtpedaler.

### Digitale flygler
MIDI har støtte for alle typer pedaler (til bruk på for eksempel keyboard og digitale pianoer/flygler) gjennom standardiserte CC-meldinger (*standard MIDI continuous controller messages*):
* CC 64 (*sustain pedal*, mest brukt)
* CC 65 (*portamento*)
* CC 66 (*sostenuto pedal*)
* CC 67 (*soft pedal*)
* CC 68 (*legato pedal*)
* CC 69 (*"hold 2 pedal"*)

## Referanser
Horsham (distrikt)

**Horsham** er et administrativt distrikt i West Sussex, England. Administrasjonssenteret er byen Horsham. 

## Verdslige sogn

Distriktet har en rekke verdslige sogn:

* Amberley, Ashington, Ashurst
* Billingshurst, Bramber, Broadbridge Heath
* Coldwaltham, Colgate, Cowfold
* Henfield
* Itchingfield
* Lower Beeding
* North Horsham, Nuthurst
* Parham, Pulborough
* Rudgwick, Rusper
* Shermanbury, Shipley, Slinfold, Southwater, Steyning, Storrington and Sullington
* Thakeham
* Upper Beeding
* Warnham, Washington, West Chiltington, West Grinstead, Wiston, Woodmancote

## Eksterne lenker

Horsham District Council
Gemal

**Gemal** er betegnelse på en fyrstelig eller kongelig ektemann eller hustru. For hustru kan også betegnelsen **gemalinne** brukes.

## Former

**Prinsgemal:* ektemann til regjerende dronning – hvis han ikke er konge.
**Prinsessegemal(inne):* hustru til regjerende konge – hvis hun ikke er dronning.
Sjeldnere:
**Kongegemal:* ektemann til regjerende dronning – hvis han ikke er konge.
**Dronninggemal(inne):* hustru til regjerende konge – hvis hun ikke er dronning. 

## Eksempler på gemaler og gemalinner

**Prinsgemal:* Henrik av Danmark, H.K.H. Prinsgemalen (tittel fra 2005–2016)
**Prinsessegemal(inne):* Lalla Salma av Marokko, H.K.H. Prinsessegemalen (tittel siden 2002)
**Dronninggemalinne:* Camilla av Stor-Britannia og Nord-Irland, H.K.H. Dronninggemalen (tittel siden 2022)

## Referanser
Clarence House

**Clarence House** er et palass i London, beliggende på The Mall, ved siden av St. James's Palace. Palasset var hjem til Dronningmoren i nesten 50 år, fra 1953 til 2002, og fungerte deretter som prinsen av Wales' offisielle residens inntil 2022.

Dronning Victorias andre sønn og fjerde barn, hertug Alfred av Sachsen-Coburg-Gotha og Edinburgh (1844–1900), bodde også i Clarence House og benyttet det som sin residens i London.

Clarence House ble bygget mellom 1825 og 1827 og ble tegnet av John Nash. Det ble bestilt av Vilhelm IV, som da var hertug av Clarence, før han arvet den britiske tronen i 1830. Clarence House er åpent for publikum i to måneder hver sommer.

## Eksterne lenker
* Informasjonsside
Livingston (Skottland)

**Livingston** (skotsk-gælisk: *Baile Dhunlèibhe*; skotsk: *Leivinstoun*) er en ny by i West Lothian, Skottland. Utpekt i 1962, er det den fjerde nye byen etter krigen som ble bygget i Skottland, grunnlagt for å avlaste Glasgow, men ligger nærmere Edinburgh og har hatt mest effekt der. Den har navnet fra en landsby med samme navn som ble innlemmet i den nye byen, og ble den opprinnelig utviklet i de daværende fylkene Midlothian og West Lothian langs bredden av elven Almond. Det ligger omtrent 25 km vest for Edinburgh og 50 km øst for Glasgow, og er nær byene Broxburn i nordøst og Bathgate i nordvest. Den er administrasjonsenter for regionen West Lothian. Kritiske røster har beskrevet den som et stort kjøpesenter som er sluppet ned oppå en landsby. Livingston er den neststørste bosetningen i Lothians etter Edinburgh. Folketallet er for 2020 beregnet til 56 840 innbyggere.

Den lokale industrien hadde sin hovedtyngde innen teknologi, og blant annet Motorola har en stor fabrikk der. Det er nå grossistbedrifter som er de viktigste arbeidsgiverne, sammen med *[[National Health Service]]*. Livingston er et av de største handleområdene i Skottland, med et stort kjøpesenter som ble grunnlagt samtidig med byen, og utvidet i 1995. Et annet stort kjøpesenter har også kommet til. 

## Byens sentrum
Livingstons sentrum ligger på den sørlige kanten av dalen Almond og tilbyr butikker og tjenester for området rundt. Den er avgrenset av en ringvei mot øst. Howden Park ligger umiddelbart nord for sentrum og grenser til Howden House, et hus fra 1700-tallet som inneholder et kunstsenter og private boliger. Den sørvestlige kanten av sentrum er dominert av detaljhandelsparker. Sentrum inneholder også et stort antall kontorer. Kontorer i privat sektor er også konsentrert i den østlige og vestlige kanten av sentrum og langs Almondvale Boulevard. Andre fasiliteter i sentrum er blant annet hoteller, et svømmebasseng og lokale myndigheters treningsstudio, og restauranter og puber. Almondvale Football Stadium og West Lothian College ligger i den nordvestlige kanten av sentrum.

Livingstons samfunnssenter ble ferdigstilt i juni 2009 og offisielt åpnet av daværende førsteminister Alex Salmond den 25. november 2009. Samfunnssenter  ligger like nord for sentrum på bredden av elven Almond. Det var hjemmet til divisjonshovedkvarteret til Lothian og Borders Police frem til opprettelsen av Police Scotland i 2013, samt lensmannen og fredsdommeren, brann- og redningstjeneste, og helsetjeneste.

## Vennskapsbyer
Livingston er vennskapsbyer med:
*  Hochsauerlandkreis, Tyskland.
*  Grapevine, Texas, USA.

## Referanser


## Litteratur
* Wills, E. (1996) *Livingston: the Making of a Scottish New Town*
* Cowling, D. (1997) *An Essay for Today: the Scottish New Towns 1947–1997*
* Hendrie, W. (1989): *The History of Livingston*

## Eksterne lenker

*West Lothians foretningsportall
*Livingstons samfunnsnettsted
Mozia

**Mozia** (*Motia, Motya, San Pantaleo*) er en øy  på bare 45 hektar straks utenfor kysten av Sicilia helt i vest, ca. 30 km sør for Trapani. Gjennom historien har mange forskjellige kulturer hatt tilhold på øya, noe som gjør at det er funnet fortidsminner i et overraskende omfang, øyas ubetydelige størrelse tatt i betrakning. Av tidligere beboere kan nevnes kartagere og romere,  men det er særlig  fønikere som har etterlatt seg mange spor. Mozia var en av de aller viktigste fønikiske kolonier, og den eneste på Sicilia som ikke er bygget over.   

Øya lå brakk fra 379 f.Kr. da den ble ødelagt av syrakusere, til vinprodusenten og amatørarkeologen  Joseph Whitaker  overtok den tidlig på 1900-tallet; han nedla et stort arbeide i å ta vare på funnene som ble gjort på Mozia, eller *Motya* som fønikerne kalte stedet. Whitaker bygget bolig på øya, samt et lite museum som er åpent den dag i dag og som huser de tallrike arkeologiske funn. Høydepunket i samlingen er kanskje den elegante greske statuen i hvit marmor, funnet i 1979, men ellers gir det interessante og sjarmerende – om enn noe slitte – museet et godt innblikk i Sicilias fønikiske fortid. 

Rundt på øya finnes interessante og godt bevarte rester etter fønikisk bosetting, blant annet et kunstig havnebasseng, kaserner og murer,  samt vakre og godt bevarte gulvmosaikker. Det finnes også en gravplass og en offerplass med mange barnegraver . 

Øya hadde fastlandsforbindelse i form av en bred dekket vei som nå befinner seg straks under havoverflaten og som var kjørbar så sent som på 1970-tallet. 

Det har de siste årene hevet seg kritiske røster som mener at Mozia nå er på vei inn i sin andre forfallsperiode ettersom de italienske myndighetene ikke tar ansvar for dette unike stedet i tilstrekkelig grad. Bare 4% av øya er arkeologisk undersøkt. 

Øya er åpen for publikum og har guidede omvisninger på italiensk og engelsk. 

## Eksterne lenker
* Missione Archeologia a Mozia
Air Seychelles

**Air Seychelles** er Seychellenes nasjonale flyselskap. Det ble opprettet i 1978 som et innenriksselskap, og startet med internasjonale flyvninger til Frankfurt am Main og London i 1983.

De flyr pr. februar 2005 til Dubai, Frankfurt am Main, Johannesburg, London, Malé, Mauritius, Mumbai, Paris, Roma, Singapore og Zürich. 

Innenriks går de fleste flyvninger til feriesteder på forskjellige øyer.

Flåten består pr. februar 2005 av to Boeing 767-300 ER, en Boeing 737-700 NG, en SHORT SD 363 SD Sherpa, tre DHC-6 Twin Ottere og en Islander. 

## Referanser


## Eksterne lenker
*
Mehamn

**Mehamn** (nordsamisk: *Donjevuotna*, kvensk: *Meehamina*, arkaisk russisk: "Sjestopalikha") er et tettsted og administrasjonssenteret i Gamvik kommune i Finnmark. Tettstedet har  innbyggere per 1. januar . Her ligger Mehamn lufthavn, og Hurtigruten har daglige anløp her.

Redningsselskapet har en fast bemannet redningsskøyte stasjonert i Mehamn.

Mehamn ligger på Nordkinnhalvøya i Finnmark. Det er Hurtigrutens nordligste havn. Stedet er kjent for Mehamn-ulykken, en flyulykke i 1982 der 15 personer mistet livet.

Verdens største samling av julenisser befinner seg i Mehamn. Samlingen som består av over 26000 enheter, er permanent utstilt i Christmas House som er lokalisert i en renovert brygge beliggende tett ved Nordkynterminalen, som er anløpssted for Hurtigruten. Christmas House inneholder også pub og rom for overnatting.

## Historie
Mehamn fikk sin første faste bosetting i 1819, da to-tre familier flyttet dit.

Havna i Mehamn har de siste årene blitt betydelig oppgradert ved bygging av en molo på 100 meter i indre havn (2012) og en molo på 60 meter i ytre havn (2018), noe som har ført til bedre liggeforhold for fiskeflåten og andre båter.

### Hvalfangst
Svend Foyn etablerte hvalfangststasjon i Mehamn. Bygningen ble reist 1884–1885, tatt i bruk tidlig vår 1885 og ble den største stasjonen i Finmarkens amt. Etter Foyns bortgang i 1894 ble hvalfangstasjonen drevet av Foyns hvalfangstfirma. Svend Foyn etablerte også Svend Foyn-kapellet i Mehamn i begynnelsen av 1887.

3. juni 1903 måtte militære styrker kalles ut da om lag 1&nbsp;500 fiskere angrep hvalfangststasjonen i Mehamn for å redde levebrødet sitt. Dette var kulminasjonen av den såkalte hvalstriden. Torskefisket hadde sviktet, og fiskerne mente dette skyldtes mangel på hval som kunne jage torskestimene mot land.

Under andre verdenskrig ble størstedelen av befolkningen tvangsevakuert og stedet  brent den 6. november 1944.

## Referanser


## Se også
* Mehamn-opprøret

## Eksterne lenker
* Gamvik kommunes hjemmeside
* Mehamn - turistinformasjon
* Digitalt fortalt: «Mehamnopprøret 1903» (skrevet av Torstein Johnsrud, Gamvik Museum) (besøkt 7. april 2011)
Den internasjonale organisasjonen for lufttransport

**Den internasjonale organisasjonen for lufttransport**, engelsk navn **International Air Transport Association** (**IATA**), er en internasjonal organisasjon for flyselskaper med hovedkvarter i Montréal i Canada. 

Selskapene kan gjennom organisasjonen konsultere hverandre om prissetting, noe som ellers ikke er tillatt av hensyn til konkurranselovgivning. IATA har blitt beskyldt for å fungere som et kartell, og mange lavprisselskaper har ikke fullt medlemskap. 

## IATA-koder

IATA gir koder bestående av tre bokstaver til flyplasser, og koder bestående av to bokstaver til flyselskaper. Disse brukes ofte i stedet for ICAO-koder.

## Transport av farlig gods
IATA regulerer transport av farlig last, og gir ut *IATA Dangerous Goods Regulations Manual*, som regnes som den autoritative veiledning til transport av farlige materialer. 

### Transport av skytevåpen

De nåværende IATA-reglene for transport av skytevåpen spesifiserer at skytevåpenet må være tomt for ammunisjon under transport, må være låst i en hard koffert pakket separat fra ammunisjon, og må transporteres som innsjekket bagasje (altså ikke håndbagasje). Ammunisjon må også pakkes i en hard koffert separat fra skytevåpenet, og det kan maksimalt transporteres 5 kg ammunisjon per passasjer.

## Referanser


## Eksterne lenker
*
Gyldendalprisen

**Gyldendalprisen** er en litterær pris som årlig deles ut av Gyldendal Norsk Forlag fra 1996. Ifølge statuttene skal prisen deles ut til en forfatter med et særlig betydelig skjønnlitterært forfatterskap. Utdelingen skal gjøres uavhengig av hvilket forlag forfatteren er tilknyttet. Prisen er en videreføring av Gyldendals legat for norsk litteratur, som ble opprettet i 1934.

Prisen var på 300&nbsp;000 kroner i 2010. Prisbeløpet gjør den til den største litterære pris som deles ut i Norge. 

## Prisvinnere
*  — Dag Solstad
*  — Bjørn Aamodt
*  — Kjartan Fløgstad
*  — Jon Fosse
*  — Jan Erik Vold
*  — Cecilie Løveid
*  — Lars Amund Vaage
*  — Inger Elisabeth Hansen
*  — Stein Mehren
*  — Roy Jacobsen
*  — Einar Økland
*  — Ole Robert Sunde
*  — Paal-Helge Haugen
*  — Tomas Espedal
*  — Vigdis Hjorth
*  — Karl Ove Knausgård
*  — Per Petterson
*  — Øyvind Rimbereid
*  — Rune Christiansen
*  — Liv Køltzow
*  — Tone Hødnebø, lyriker og oversetter
*  — Øyvind Berg
*  — Espen Søbye 
* 2023 — Hanne Ørstavik

## Se også
* Sult-prisen 

## Referanser


## Eksterne lenker
*
Varig

**VRG Linhas Aéreas S.A.** også kjent som **VARIG**, var et brasiliansk flyselskap som ble grunnlagt i 1927. Selskapet var opprinnelig kjent under navnet **''V**iação **A**érea **Ri**o-**G**randense SA*. Fra 1960-tallet og frem til midten av 2000-tallet var Varig det ledende flyselskapet i Brasil. I 2006 ble selskapet kjøpt opp av det rivaliserende flyselskapet [[Gol Transportes Aéreos|GOL]], men beholdt merkevaren *VARIG'' frem til juni 2009. Selskapet brukte IATA-betegnelsen RG på sine flyruter. 

Selskapsflåten bestod ved opphøret i 2006 av om lag 14 fly av typen Boeing 737. 

## Historie
Varig ble etablert i mai 1927 i Porto Alegre av den tyske immigranten Otto Ernst Meyer. Selskapets første ansatte, Ruben Berta, ble senere selskapets president og ledet Varig frem til sin død i 1966. I de første årene opererte selskapet kun i det sørlige Brasil. Selskapet opprettet sin første internasjonale rute, som gikk til Montevideo, i 1942. I 1945 ble «Stiftelsen Ruben Berta» majoritetseier i selskapet. Denne stiftelsen var eid av de ansatte og eide selskapet frem til sommeren 2006. De første transatlantiske flygningene startet i 1965 da militærjuntaen i landet vedtok å legge ned Panair do Brasil, som var landets største flyselskap frem til da. Nedleggelsen av Panair førte også til at Varig vokste frem som det største flyselskapet i Brasil. Selskapet vokste ytterligere i 1975 da det overtok det konkurrerende selskapet Cruzeiro do Sul.

I 1976 ble selskapets regionale partner «Rio Sul» etablert. I 1994 hadde selskapet store økonomiske problemer og måtte si opp 10% sine 29&nbsp;700 ansatte samtidig som man måtte utsette betaling av regninger i 60 dager. Flyselskapet Nordeste ble overtatt av Varig i 1995.

### Økonomisk krise
På grunn av omfattende gjeld ble selskapet tatt under konkursbeskyttelse i 2005. De økonomiske problemene forverret seg og ruteprogrammet ble kraftig redusert i løpet av første halvår av 2006. I løpet av de syv første månedene av 2006 ble også den operative flåten redusert fra 58 og ned til 10 fly. Etter flere mislykkede forsøk på refinansiering ble Varig kjøpt av det amerikansk-brasiliansk konsortiet «Volo do Brasil» på auksjon i juli 2006. Rent teknisk skjedde dette ved at de nye eierne kjøpte de operative delene av selskapet som ble overført til et «nytt» Varig, mens gjelda i «gamle» Varig ble overtatt av datterselskapet Nordeste. De nye eierne reduserte antallet ansatte fra om lag 9&nbsp;500 og ned til om lag 4000. 

I slutten av januar 2007 mistet Varig sitt medlemskap i flyselskap-alliansen Star Alliance. Samtidig gikk flyselskapet LAN Chile inn med et større lån til de nye eierne. I slutten av mars samme år offentliggjorde flyselskapet GOL at de hadde kjøpt Varig. GOL har gradvis redusert driften i Varig og i 2009 opererte selskapet ikke lengre egne ruter. I stedet utførte Varig flygninger på rutene til GOL.

## Eksterne lenker
* 
* Varig hjemmeside
Spanair

**Spanair S.A.** var et spansk flyselskap som ble dannet i desember 1986 og begjærte oppbud 27. januar 2012.   
Flyselskapet hadde tidligere hovedkontor i Palma de Mallorca, men flyttet i 2009 sitt hovedkontor til L'Hospitalet de Llobregat ved Barcelona. Selskapet startet sine flygninger i 1988. Selskapet var medlem av Star Alliance og var majoritetseier i Aerolineas Argentinas. SAS eide 10,9% av Spanair.

## Histore
Flyselskapet ble etablert i desember 1986, og starter sine første flyvninger i 1988. Det var et samarbeid (fellesforetak) mellom SAS og Viajes Marsans. Flyselskapet fløy i starten europeiske charterflyvninger, men i 1991 startet de med langdistanseruter til USA, Mexico og Den dominikanske republikk. Tre år senere startet de med inneriksflyvninger i Spania. Selskapet ble 1. mai i 2003 medlem av Star Alliance. I 1997 startet de internasjonale flyvninger til Washington, São Paulo, Rio de Janeiro, Buenos Aires og Havana. 

SAS eide 94 % av selskapet helt til 2009, da de solgte aksjene til investorer fra Catalonia. 27. januar 2012 begjærte de seg selv konkurs etter at de siste årene var preget av store tap. Qatar Airways var en stund interessert i selskapet, men trakk seg til slutt. 

## Fakta
* 53 fly
* 2&nbsp;610 ansatte
* 346 daglige flygninger
* 8&nbsp;128&nbsp;143 passasjerer i 2001

## Destinasjoner
:*Se full liste: [[Spanairs destinasjoner]]*

## Flåte
Spanairs flåte inneholdt følgende fly pr. mars 2007:

## Spanair Flight 5022
20. august 2008 krasjet Spanair flight 5022 like etter avgang fra Madrid på vei til Gran Canaria. Flyet var av typen McDonnell Douglas MD-82(EC-HFP). Flyet tok av fra rullebane 36L ved Barajas lufthavn i Madrid klokken 12:24 UTC. Det var 166 passasjerer og en besetning på seks ombord i flyet. 
Havarikommisjonen konkluderte med at flyet var feil konfigurert for avgang, som vil si at flaps/slats ikke var felt ut. Ved rotasjonshastighet ble dette oppdaget da vingflaten ikke var stor nok til å produsere løft. Nesen ble senket igjen, noe som produserte noe løft. Det førte i sin tur til at de mistet kontroll på flyet, og det krasjet på høyre side av banen. Totalt 154 mennesker, av de 172 menneskene ombord, omkom.

## Referanser

https://web.archive.org/web/20120130072325/http://www.abcnyheter.no/reise/2012/01/27/spanair-kan-ga-konkurs

## Eksterne lenker
* 
* Spanair hjemmeside
Air Canada

**Air Canada** er et canadisk flyselskap med hovedkvarter i Montréal, Quebec. Selskapet bruker IATA-koden AC og er medlem av Star Alliance.

## Historie
Air Canada ble dannet som et datterselskap av Canadian National Railways i september 1937 under navnet Trans-Canada Airlines. Den første flygningen gikk fra Vancouver til Seattle. Selskapet skiftet navn til Air Canada i 1965 og ble et selvstendig, statlig foretak på slutten av 1970-tallet. I 2000 overtok selskapet Canadian Airlines som på den tiden var det nest største flyselskapet i Canada. Selskapet havnet i finansielle problemer og i april 2003 søkte det beskyttelse mot kreditorene (konkursbeskyttelse). Beskyttelsen ble hevet i september 2004 og selskapet er nå eid av ACE Aviation Holdings Inc.

## Eksterne lenker
*
Malcolm Glazer

**Malcolm Glazer** (født 25. mai 1928, død 28. mai 2014 i Rochester i New York i USA) var administrerende direktør i First Allied Corporation, et amerikansk holdingselskap for Glazers mange forretningsinteresser.

Glazer ble født i Rochester i New York og bodde i Palm Beach i Florida frem til sin død. Han var sønn av en litauisk immigrant. Da faren døde i 1943 fikk Malcolm ansvaret for å drive familiens urmakerbedrift. Virksomheten ble etter hvert utvidet, først innen eiendom. Glazer var gift og hadde seks sønner, hvorav tre er visepresidenter i First Allied.

Glazer eide ulike virksomheter i flere land og innen ulike bransjer, blant annet bank, eiendom, kringkasting, gass og olje, aksjer og obligasjoner.

Innen idrettens verden eide Glazer det amerikanske NFL-laget Tampa Bay Buccaneers. Han kjøpte Buccanneers i 1995 for 192 millioner dollar. I 2004 ble lagn verdsatt til over det tredobbelte, etter at laget vant Super Bowl i 2003.

I mai 2005 fikk han kontroll over aksjemajoriteten i den engelske fotballklubben Manchester United etter ett års kamp. Glazers første forsøk på å kjøpe klubben i 2004 avstedkom kraftige protester, blant annet fra fans og spillere (deriblant Ole Gunnar Solskjær). Glazer fortsatte å øke eierandelen, og eide per oktober 2004 28,1 prosent av selskapet. I februar 2005 kom han med et nytt oppkjøpsbud, igjen med store protester. Den 12. mai 2005 kom han endelig til enighet med storaksjonærene J.P. McManus og John Magnier om å kjøpe deres aksjeandel på 28,7 prosent. Bare timer senere hadde Glazer kjøpt ytterligere 8 prosent, og satt etter det med en eierandel på 70 prosent.

## Referanser
Paolo Borsellino

**Paolo Borsellino** (1940–1992) var en italiensk dommer som i 1990-årene fikk en hovedrolle i kampen mot mafiaen Cosa nostra, og ble myrdet på grunn av dette.

Etter at en kampanje mot mafiaen på Sicilia oppnådde viktige resultater, slo mafiaen tilbake med drapene på Borsellino og hans kollega Giovanni Falcone.

Den 19. juli 1992, etter å ha spist lunch med venner, stoppet han bilen i via D'Amelio i Palermo, hvor hans mor bodde. Etter Falcone-drapet tok man ingen sjanser; han hadde 6 livvakter med seg. En FIAT 127 parkert ved morens hus eksploderte og drepte Borsellino og fem av livvaktene, deriblant Palermos første kvinnelige livvakt.

Borsellino sa: *«Jeg har aldri bedt om å få jobbe med mafiabekjempelse, det var en tilfeldighet, men etterhvert ble det et moralsk problem; folkene rundt meg ble drept.»* Borsellino visste at han var i fare. Ikke lenge før han ble drept sa han, *«Jeg er hverken en helt eller en kamikaze, jeg er en person som alle andre. Jeg frykter slutten fordi jeg betrakter den som noe mystisk, jeg vet ikke hva som skjer på den andre siden. Men det viktigste er å føle at man har overtaket… Hvis det ikke var for smerten over å skulle forlate familien kunne jeg dø ganske rolig.»*

Etterforskere mener at mordet ble bestilt av Salvatore Riina, som senere ble fengslet for livstid for andre forbrytelser.

Flyplassen i Palermo fikk etter drapene navnet «Aeroporto Falcone e Borsellino», og et minnesmerke av kunstneren Tommaso Geraci med inskripsjonen «*Falcone – Borsellino – De Andre – Det Nye Sicilias Stolthet*»  er reist der.

## Referanser


## Eksterne lenker
*
Salvatore Riina

**Salvatore «Totò» Riina** (født 16. november 1930 i Corleone i Italia, død 17. november 2017 i Parma) var en italiensk mafiasjef. Han ble regnet for å være *capo di tutti capi*, «sjefen over alle sjefer».

## Biografi
### Mafialeder
Riina, som var sønn av en fattig bonde, ble kalt «u curtu» (den kortvokste) på grunn av sine 158&nbsp;cm, og «la belva» (udyret) på grunn av sitt ry som voldelig drapsmann.

I 1980-årene og tidlig i 1990-årene gjennomførte Riina og hans mafiaorganisasjon, Corleonesi, en brutal voldskampanje både mot rivaliserende mafiagrupper og mot myndighetene, noe som kulminerte i mordet på dommeren Giovanni Falcone og hans hustru.

### Arrestert, dømt, fengslet
Han gikk under jorden i 1969, ble arrestert i 1993 og ble dømt til livsvarig fengsel. Han sonet 26 livstidsdommer og antas å stå bak omkring 150 mord. Han skal ha utført sitt første drap 17 år gammel. Han ble anklaget for å ha koordinert mordene på Giovanni Falcone og Paolo Borsellino, to antimafiadommere.

Til tross for at han var Italias mest etterlyste mann, viste det seg at han hadde levd åpenlyst i byen Corleone sør for Palermo på Sicilia i 20 år. Han ble angitt av Giuseppe Marchese, en *pentito* («en som angrer»), sin svogers svoger.

En av Riinas nære venner i Corleonesi-klanen, Bernardo Provenzano, antas å ha tatt over som leder for organisasjonen. Provenzano ble arrestert 11. april 2006 etter 43 år på rømmen, og døde i 2016.

Riina døde på et fengselssykehus i Parma.

## Referanser
Volta

**Volta** kan referere til:

* Alessandro Volta, italiensk vitenskapsmann
* Volta (elv), i Vest-Afrika
* Volta (region), i Ghana
* Voltasjøen, innsjø i Vest-Afrika
* Volta (dans), populær pardans på 1500- og 1600-tallet
Eduard Bernstein

**Eduard Bernstein** (født 6. januar 1850 i Berlin, død 18. desember 1932 samme sted) var en tysk sosialistisk teoretiker av jødisk avstamning. Han var den første og er kanskje den mest kjente av de store revisjonistene i den sosialistiske bevegelsen. Bernstein regnes som en av den sosialdemokratiske bevegelsens grunnleggere og var aktiv i det tyske sosialdemokratiske partiet (SPD) både i eksil og i hjemlandet. Han var i mange år medlem av den tyske Riksdagen.

## Liv og virke
Bernstein var først marxist, men tok avstand fra den revolusjonære ideologien og la grunnen for hva som senere skulle komme å splitte den sosialistiske bevegelse i to leirer, den sosialdemokratiske og den kommunistiske. Bernsteins, og majoriteten innen den andre internasjonale, anså at sosialismen kunne reformeres frem innen det bestående samfunn.

I et antall artikler i avisen *Neue Zeit* satte Bernstein spørsmålstegn ved marxismen og formulerte en politikk bygd på reformisme og tilpasning till bourgeoisiet. Dette møtte på sterkt motstand fra marxistene Rosa Luxemburg og Karl Liebknecht. 

I boken *Sosialismens forutsetninger og sosialdemokratiets oppgaver*, som ble utgitt i 1899, reviderte han noen av Karl Marx' teorier, som Bernstein mente hadde vist seg å være feilaktige i lys av utviklingen etter at de ble utformet. Han utarbeidet her en helt ny historiematerialistisk innstilling, den såkalte dualistiske historiematerialisme. Bernstein mente blant annet at sosialismen kan innføres på fredelig vis og i en gradvis prosess i land med noenlunde demokratisk styresett. Denne «revisjonismen» utløste en stor debatt i den internasjonale sosialistiske bevegelsen på denne tiden, som var organisert i den andre internasjonalen. Særlig Karl Kautsky, Rosa Luxemburg og Vladimir Lenin gikk til harde angrep på Bernstein. Rosa Luxemburgs «Sosiale reformer eller revolusjon?» gikk særlig til angrep på hans demokratisyn. 

Selv om Berstein «tapte» debatten, er varianter av «revisjonismen» blitt grunnlaget for den faktiske politikken til de aller fleste sosialistiske partier i verden.

Men i likhet med Marx har heller ikke Bernstein vist seg å være ufeilbarlig, så noen av revisjonene hans er siden blitt revidert. Det gjelder blant annet Bernsteins teori om at kapitalismen var blitt så organisert at den er krisefri. Blant annet den store verdenskrisen fra 1929 og senere motbeviste det.

Bernstein døde i 1932.

## Se også
* Revisjonisme

## Referanser


## Eksterne lenker
*  Eduard Bernstein Reference Archive
Bund (jødisk organisasjon)

**Algemeyner Yidisher Arbeterbund in Rusland, Lite un Poyln** («Forbundet for jødiske arbeidere i Russland, Litauen og Polen») var en jødisk, sosialistisk arbeiderorganisasjon som ble dannet i Vilnius i 1897, og er kjent under kortformen *Bund* (tysk og jiddisch for «forbund»). Kongressen i Vilnius ble avholdt en måned etter den første sionistiske kongress i Basel. Bund etablerte hemmelige partikontorer flere steder i Russland og utga et tidsskrift på jiddisch. 

De arbeidet for å organisere jødiske arbeidere til kamp for faglige, politiske og kulturelle rettigheter. Til det siste hørte kravet om anerkjennelse av det jødiske folkespråket jiddisch som skrift- og litteraturspråk (behandlet ved kongressen i Białystok i 1901.  Bund tok avstand fra sionismen, og gikk inn for jødisk frigjøring der jødene var.

Bund var en del av det russiske sosialdemokratiske arbeiderpartiet RSDRP, der de støttet den mensjevikiske fløyen, men opprettholdt stor grad av organisasjonsmessig selvstendighet. Etter at det russiske storriket falt sammen på slutten av første verdenskrig, opererte Bund som selvstendig sosialistisk organisasjon for jødene særlig i de baltiske landene og Polen. 

Di Shvue er en sosialistisk kampsang brukt av Bund.

## Litteratur
*

## Referanser
Herbert von Bismarck

**Herbert von Bismarck** (født 28. desember 1849 i Berlin, død 18. september 1904 i Friedrichsruh) var en tysk politiker.
Han var eldste sønn av rikskansler fyrst Otto von Bismarck og dennes hustru Johanna von Puttkammer.

I 1874 begynte han utenriksdepartementets tjeneste. Han var først privatsekretær for sin far, men arbeidet også ved flere gesandtskap. Han var i 1882 ambassaderåd i London, i 1884 i St. Petersburg og deretter i Haag. I 1885 ble han understatssekretær og året etter statssekretær for utenrikssaker og dermed leder av utenriksdepartementet. Han fikk tittelen *[[Statsminister (Tyskland)|Staatsminister]]*, et sjikt mellom statssekretær og minister, i kongeriket Preussen i 1888.

Da keiser Wilhelm II avskjediget faren, forlot Herbert von Bismarck utenriksministeriet få dager senere.

I 1893 ble han innvalgt i den tyske riksdagen for Deutsche Reichspartei.

## Barn
* Grevinne Hannah von Bismarck (* 1893), g.m. Leopold von Bredow
* Grevinne Goedela von Bismarck (* 1896), g.m. grev Hermann von Keyserling
* Fyrst Otto von Bismarck (1897–1975), medlem av den tyske Forbundsdagen for CDU 
* Grev Gottfried Graf von Bismarck-Schönhausen (1901–1949), medlem av den tyske riksdagen
* Grev Albrecht von Bismarck-Schönhausen (* 1903)

## Referanser
Ester

:*For kvinnenavnet, se [[Ester (navn)]]*

En **ester** er en organisk forbindelse, dannet ved en reaksjon mellom en alkohol og enten en uorganisk syre eller en organisk syre (karboksylsyre). Esteren dannes ved en kondensasjonsreaksjon der alkoholen gir fra seg et H-atom fra OH-gruppen, og syren gir fra seg OH-gruppen fra COOH-gruppen. Syren og alkoholen bindes dermed sammen med en esterbinding (–COO–), samtidig som vann spaltes av. Reaksjonen katalyseres av svovelsyre, (H2SO4).

Vi kan for eksempel danne etylacetat C4H8O2 i laboratoriet ved å la etanol og etansyre reagere med hverandre. Reaksjonslikningen ser slik ut: 

CH3CH2OH + CH3COOH  CH3COOCH2CH3 + H2O

## Navngiving
En ester navngis etter alkoholen og karboksylsyren den er laget av. Det er to måter å navngi estere på:
# Alkylgruppen fra alkoholen nevnes først, etterfulgt av navnet på karboksylsyren, i form av syreresten. Denne formen har endelsen «-at» og er i dag den vanligste måten å navnsette estere på.
# Karboksylsyren nevnes først, etterfulgt av navnet på den alkylgruppen som stammer fra alkoholen. Endelsen er «-ester».

*Eksempel:* En ester som er dannet av butansyre og etanol vil ifølge form 1 hete «etylbutanat», og ifølge form 2 «butansyreetylester».

## Egenskaper
Estere kan ikke danne hydrogenbindinger, noe som betyr at estere er lite løselige i vann.

Mange estere lukter godt, og mange frukter får lukten sin på grunn av estere. Lukten blir påvirket av varme, og antallet karbonatomer. Mange estere brukes som kunstige smaks- og luktstoffer:

## Referanser


## Se også
*Polyester
Biografi

**Biografi** (fra gresk *bios*, *liv* og *graphein*, *skrive*) er en sjanger innen litteratur og andre medier som forteller om et enkeltmenneskes liv.

Biografier kan omhandle både virkelige og fiktive personer, men begrepet blir for det meste brukt om virkelige personer. Biografien skiller seg fra profiler og *[[curriculum vitae]]* (CV) ved at den gir en dypere innsikt i personligheten og ofte er mer intim i sin beskrivelse av personen. I tillegg til å nevne konkrete hendelser, tar en biografi normalt også for seg følelsene omkring disse hendelsene. Selvbiografier kalles også *autobiografier* etter latin: *auto*(selv). En svært personlig og intim selvbiografi kalles bekjennelseslitteratur.

Flere dyktige forfattere har spesialisert seg på biografier som litterær sjanger. Biografier om kjente personer er også ofte populære blant leserne.

## Biografiske leksikon
Mange land har biografiske leksika over personer av betydning. Det samme gjelde for fagområder, bl. a. kunstnerleksika. Ett av de største slike er Dictionary of National Biography som startet i 1850-årene og nå er på 60 bind. I Norge finnes Norsk biografisk leksikon.

## Eksterne lenker
* https://web.archive.org/web/20170102021645/http://www.genealogi.no/mediawiki/index.php/Liste_over_b%C3%B8ker_med_biografisk_informasjon#Oslo Biografiske oversikter fra Norsk slektshistorisk forening
* «Biografin har kommit in från kylan», artikkel i *[[Svenska Dagbladet]]* 23. november 2006
*Biografi; fra Bibliotekarstudentens nettleksikon om litteratur og medier (pdf-fil)
*Selvbiografi; fra Bibliotekarstudentens nettleksikon om litteratur og medier (pdf-fil)
* Bekjennelseslitteratur; fra Bibliotekarstudentens nettleksikon om litteratur og medier (pdf-fil)
Deutsche Reichspartei

**Deutsche Reichspartei** (**DRP**) var et høyreorientert politisk parti i Tyskland. Det ble grunnlagt i 1950 ved en sammenslåing av Deutsche Konservative Partei - Deutsche Rechtspartei (DKP-DRP) med National-Demokratische Partei (NDP), som kun var aktivt i Hessen.

Sentrale personer ved grunnleggelsen inkluderte Alexander Andrae, Dr. Oskar Lutz, Prof. Hans Bernd von Grünberg, Wilhelm Meinberg, Wilhelm Gutmann, Otto Heß, Hans Schikora, Prof. Heinrich Kunstmann og Adolf von Thadden.

Andre kjente medlemmer inkluderte juristen Friedrich Grimm, forfatteren Hans Grimm, den kjente krigshelten og flyveresset Hans-Ulrich Rudel og forleggeren Waldemar Schütz. DRPs viktigste mål var en gjenopprettelse av det tyske rike i sine historiske grenser (fra 1914). Det forsto seg særlig som en samlingsbevegelse for tidligere offiserer og soldater.

Partiet hadde fem medlemmer i det tyske parlamentet. Det gikk inn i NPD i 1965.

## Valg

*Føderale valg
:Forbundsdagsvalg 1953: 295 739 stemmer, 1,1%
::Partiet stilte bare i 6 av 9 delstater
:Forbundsdagsvalg 1957: 308 564 stemmer, 1,0% (-0,1)
:Forbundsdagsvalg 1961: 262 977 stemmer, 0,8% (-0,2)

*Landdagsvalg

:Bayern
::1958: 56.864 stemmer, 0,6%

:Bremen
::1959: 14.689 stemmer, 3,8%

:Hamburg
::1953: 7.466 stemmer, 0,7%
::1957: 4.109 stemmer, 0,4% (-0,3)
::1961: 9.045 stemmer, 0,9% (+0,5)

:Hessen
::1958: 16.178 stemmer, 0,6%

:Niedersachsen
::1951: 74.017 stemmer, 2,2%
::1955: 126.692 stemmer, 2,8% (+0,6)
::1959: 122.062 stemmer, 3,6% (+0,8)
::1963: 52.785 stemmer, 1,5% (-2,1)

:Nordrhein-Westfalen
::1950: 107.104 stemmer, 1,7%
::1958: 43.299 stemmer, 0,5%

:Rheinland-Pfalz
::1951: 7.185 stemmer, 0,5%
::1959: 87.349 stemmer, 5,1%
::1963: 56.155 stemmer, 3,2% (-1,9)

:Saarland
::1960: 3.325 stemmer, 0,6%

:Schleswig-Holstein
::1950: 37.115 stemmer, 2,8%
::1954: 17.318 stemmer, 1,5% (-1,3)
::1958: 12.950 stemmer, 1,1% (-0,4)

## Litteratur

*Hirsch, Kurt (1989): *Rechts von der Union*, ISBN 3-926901-22-5
Merton

**Merton** kan vise til:

## Steder i England

* Merton (distrikt), bydel i London
** herunder Merton (historisk sogn)
** Merton Park
** Merton Priory
* Merton, Devon
* Merton Norfolk
* Merton, Oxfordshire

* Merton College (Oxford) &ndash; et kollegium ved Universitetet i Oxford

## Steder i USA

*Merton, Wisconsin
*Merton (by), Wisconsin
*Merton, Minnesota
*Merton, Sør-Dakota

## Sted i Australia
*Merton, Tasmania

## Personer

*Atle Merton, norsk skuespiller (1934&ndash;)
*Gerald Merton, engelsk astronom (1893&ndash;1983)
*Paul Merton, britisk skuespiller (1957&ndash;)
*Robert C. Merton, amerikansk økonom (1944&ndash;), sønn av Robert K. Merton
*Robert King Merton, amerikansk sosiolog (1910&ndash;2003)
*Thomas Merton, amerikansk cisterciensermunk og forfatter (1915&ndash;1968)
*Walter de Merton, biskop av Rochester (ca. 1205&ndash;1277)
*Thomas Ralph Merton, lege og kunstsamler (1888&ndash;1969)
Grace Thaxton

**Grace Thaxton** (1891–2005) var en av verdens eldste personer ved sin død sommeren 2005, 114 år gammel.  

Hun ble gift i ung alder og enke i 1959. Hennes mor døde i 1969, 109&nbsp;år gammel og ingen mor og datter i verden har levd lenger i gjennomsnitt (111+). På sine eldre dager reiste hun meget rundt omkring i store deler av verden. Hennes sønn, Robert Menges Thaxton, var  år gammel da han døde i 2011.

## Referanser
Favn

**Favn** er en gammel enhet for lengdemål som er blitt benyttet mange steder i verden. Under unionen med Danmark tilsvarte en favn ca. 188&nbsp;cm (3&nbsp;alen, 6&nbsp;fot eller 72&nbsp;tommer) i Norge, men den egentlige lengden varierte til ulike tider. Om vi fortsatt hadde brukt favn som lengdemål i Norge ville den i dag ha utgjort 182,88 cm (basert på engelske tommer som vi nå bruker, 2,54 cm). Favnen forsvant imidlertid da metersystemet ble innført i 1887.

I moderne tid har favner blitt brukt om mål på sjødyp.

## Historie
Opprinnelig var en favn avstanden mellom langfingerspissene når armene strekkes rett ut til siden: altså det en voksen mann kunne favne om. I norrøn tid ble en favn og en mannshøyde regnet å være like, men mens favnen helst ble brukt om volum og lengder, ble mannshøyden gjerne brukt om høyder. Begge føyer seg imidlertid inn sammen med våre aller eldste måleenheter, gjerne uttrykt som en legemsdel eller en del av en.

Den eldste favnen vi kjenner til, stammer fra norrøn tid (omkring år 900) og tilsvarte 3,5&nbsp;alen (tommelalen), som i metrisk verdi utgjorde ca. 165,9&nbsp;cm. Dette målet tilsvarte også en mannshøyde og blir noen steder også referert til som en islandsk favn. Noe senere (i middelalderen) ble favnen (og mannshøyden) regnet som 6&nbsp;fot (à 28,44&nbsp;cm) eller 3&nbsp;alen (à 56,88&nbsp;cm), tilsvarende ca. 170,64&nbsp;cm. Favnens lengde varierte altså med andre mål på denne tiden. Favn ble også benyttet som kvadrat- og volumenhet. En kvadratfavn var 72&nbsp;×&nbsp;72&nbsp;tommer eller 6&nbsp;×&nbsp;6&nbsp;fot. En kubikkfavn var 72&nbsp;×&nbsp;72&nbsp;×&nbsp;12&nbsp;tommer eller 6&nbsp;×&nbsp;6&nbsp;×&nbsp;1&nbsp;fot.

Noen bruker fortsatt favn som mål for sjødyp og lengder på fiskeredskap.

## Tabell over gamle norske enheter for lengde

## Volummål
Favn brukes også til å måle volum med, spesielt ved salg av trevirke som brensel. Man skiller da mellom *meterfavn* (også kalt *mål*, *småfavn*, *vanlig favn* eller bare *favn*) og *storfavn*. Det går fem meterfavner på en storfavn.

* **Meterfavn** er lik 2&nbsp;m&nbsp;×&nbsp;2&nbsp;m&nbsp;×&nbsp;0,6&nbsp;m = 2,4&nbsp;m³ eller 4&nbsp;m&nbsp;×&nbsp;1&nbsp;m&nbsp;×&nbsp;0,6&nbsp;m = 2,4&nbsp;m³ (i Østfold kun omtalt som favn)
* **Storfavn** er lik 2&nbsp;m&nbsp;×&nbsp;2&nbsp;m&nbsp;×&nbsp;3&nbsp;m = 12&nbsp;m³
Se også '''favn ved'''.

## Se også

* Norske måleenheter
* Favn ved
Hackney (distrikt)

**Hackney** er en bydel i den nordøstlige delen av det indre London. Den ble opprettet i 1965, da distriktene Hackney, Shoreditch og Stoke Newington ble slått sammen. Bydelen er en av Londons fattigste, men har samtidig et rikt kulturliv. Hackney var, sammen med fem andre bydeler, vertskap under Sommer-OL 2012.

Bydelen har en direkte valgt borgermester, men er også underlagt Stor-Londons myndigheter.

## Steder i Hackney

* Dalston
* Hackney
* Hackney Marshes
* Hackney Wick
* Haggerston
* Homerton
* Hoxton
* Lea Bridge
* Lower Clapton
* Manor House (delvis i Haringey)
* Shacklewell
* Stamford Hill
* Stoke Newington
* South Hackney
* Upper Clapton
* Victoria Park

## Eksterne lenker
*
Tønne (flatemål)

**Tønne** eller **tønneland** er et gammelt flatemål og tilsvarer et område på 3&nbsp;937&nbsp;m², som tilsvarer det areal som skulle kunne sås med en tønne såkorn. Målet omfattet følgelig bare produktiv dyrket jord, og ikke utmark.

Et tønneland utgjøres av 4 mål. Et mål er altså 984 m² ifølge disse betegnelsene. I dag brukes fortsatt betegnelsen mål, men da om et areal på 1&nbsp;000&nbsp;m².

Enheten varierte likevel noe i praktisk bruk. Undervarianter av denne enheten er *kornmål*, *rugmål*, *høymål* og *ertemål*. 

## Se også
* Tønne, en sylinderformet beholder
**Tønne (tørre varer), enhet for volum
**Tønne (flytende varer), enhet for volum
* Måleenhet
* Norske måleenheter
* Gamle nordiske lengdemål

## Referanser
Tønne (flytende varer)

**Tønne** («sildetønne») er et gammelt hulmål for flytende varer, og tilsvarer 115,8 liter. For tørre varer hadde tønnen et annet volum.

En fisketønne var like stor som en tønne med flytende varer. En tønne stampet sild (stampet *sildetønne*) utgjorde ca. 520 fisker, mens en tønne ustampet sild utgjorde ca. 367 fisker. 

En tønne smør (*smørtønne*) utgjør ca. 50 kg.

En tønne tilsvarer 1/2 oksehode à 231,6 liter eller 3 ankere à 38,6 liter.

## Referanser


## Se også
* Tønne, en sylinderformet beholder
**Tønne (tørre varer), en annen enhet for volum
**Tønne (flatemål), enhet for areal
*Norske måleenheter
Tønne (tørre varer)

**Tønne** («korntønne») er et gammelt hulmål for tørre varer. En tønne tørr vare, f.eks. korn tilsvarer 138,97 liter. (For flytende varer utgjorde en tønne 115,81 liter). En tønne poteter utgjør ca. 100 kg. En tønne korn består av fire fjerdinger, hver på 34,71 liter.

Volumet i en tønne har variert gjennom tidene, herunder også mange lokale variasjoner http://lokalhistoriewiki.no/index.php/Leksikon:Kornm%C3%A5l.

## Se også
* Tønne, en sylinderformet beholder
**Tønne (flytende varer), en annen enhet for volum
**Tønne (flatemål), enhet for areal
*Norske måleenheter

## Eksterne lenker
* «Kornmål» i ''Norsk historisk leksikon'' på lokalhistorikwiki.no
Ibas

**Ibas AS** er et norsk IT-selskap med hovedkontor på Kongsvinger. 

Selskapet ble etablert i 1978 av Gunnar Bakken og Kjell Berge, og leverer tjenester innen datarekonstruksjon, datasletting og dataetterforskning. Omkring 60 % av omsetningen er på det nordiske markedet. De ble i 2006 kjøpt av det amerikanske IT-sikkerhetsselskapet Kroll Ontrack og integrert i selskapsgruppen, etter selv å ha kjøpt den britiske konkurrenten Vogon i 2005. I 2016 ble Kroll Ontrack kjøpt opp av det amerikanske selskapet LDiscovery, som i 2018 endret navn til KLDiscovery.

Ibas har ansvaret for Norden og Holland. Adm. dir. er pr. august 2021 Peter Böhret.

Holdingselskapet (*Ibas Holding ASA*) var notert på Oslo Børs med tickeren *IBAS* t.o.m. 2006.

## Referanser


## Eksterne lenker
*